《铜雀瓦砚歌一首谢林法曹》
宋代·刘克庄

凉林贼烧洛阳宫，黄屋迁播侨邺中。
兵驱椒房出複壁，帝不能救忧及躬。
台下役夫皆菜色，台上美人如花红。
九州战血丹野草，不闻鬼哭闻歌钟。
时人肆骂作汉贼，相国自许贤周公。
一朝西陵瘗弓剑，帐殿寂寞来悲风。
美人去事黄初帝，家法乃与穹庐同。
繁华销歇世代远，惟有漳水流无穷。
时时耕者钁遗瓦，苏侵土蚀疑古铜。
后来好事斩成砚，平视端歙相长雄。
参军得之喜不寐，携归光怪夜吐虹。
谓宜载宝饷洛贵阳市，顾肯割爱遗山翁。
翁生建安七子后，幼览方册梦寐通。
白头始获交石友，非不磨砺无新功。
复愁偷儿瞰吾屋，窃去奚异玉与弓。
书生一砚何足计，老瞒万瓦扫地空。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。